b'\n_START_ARTICLE_\nZaviralci angiotenzin pretvarjajo\xc4\x8dega encima\n_START_SECTION_\nMehanizem delovanja in u\xc4\x8dinki\n_START_PARAGRAPH_\nZaviralci angiotenzin pretvarjajo\xc4\x8dega encima se vpletajo v renin-angiotenzinski sistem (RAS). Sistemski stimulus za aktivacijo RAS je padec krvnega tlaka in koncentracije natrijevih ionov v distalnih tubulih ledvic. RAS deluje sinergisti\xc4\x8dno s simpati\xc4\x8dnim \xc5\xbeiv\xc4\x8devjem. Ob aktivaciji se najprej spro\xc5\xa1\xc4\x8da proteoliti\xc4\x8dni encim renin, ki razgradi plazemski angiotenzinogen v angiotenzin I. \xc5\xa0ele delovanje angiotenzin-pretvarjajo\xc4\x8dega encima (ACE) tvori mo\xc4\x8dan vazokonstrikcijski hormon angiotenzin II. ACE je endogeni encim eksopeptidaza, imenovan tudi kininaza II. Najve\xc4\x8d ga je v plju\xc4\x8dnem o\xc5\xbeilju, manj v luminalni membrani endotelijskih celic, glomerulu in drugih organih. Glavna naloga angiotenzina II je spro\xc5\xa1\xc4\x8danje aldosterona in aktivacija Na-K \xc4\x8drpalke v distalnem tubulu ledvic, kar povzro\xc4\x8di hipokaliemijo in zadr\xc5\xbeevanje vode. Poleg zmanj\xc5\xa1ane koncentracije angiotenzija II in aldosterona pa je posledica tudi zve\xc4\x8dana koncentracija renina in angiotenzina I. Zve\xc4\x8da se tudi koncentracija bradikinina, katerega druga\xc4\x8de ACE razgradi. Bradikinin povzro\xc4\x8di natriurezo, spodbuja vazodilatacijo in sintezo prostaglandinov._NEWLINE_Poleg zni\xc5\xbeanja sistemskega arterijskega ter znotrajglomerulnega tlaka povzro\xc4\x8dajo tud bolj selektivno prepustnost glomerulne bazalne membrane, zmanj\xc5\xa1ajo ultrafiltracijo plazemskih beljakovin in posledi\xc4\x8dno zmanj\xc5\xa1ajo proteinurijo. Zaviralci ACE zavirajo tudi proliferacijo fibroblastov ter na ta na\xc4\x8din zmanj\xc5\xa1ajo proces brazgotinjenja ledvi\xc4\x8dnega tkiva in se zato uporabljajo tudi za upo\xc4\x8dasnitev procesa ledvi\xc4\x8dnega odpovedovanja.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKaproptil se je prvotno uporabljal v odmerkih, ki so se izkazali za previsoke, in je povzro\xc4\x8dal izpu\xc5\xa1\xc4\x8daj, motnje oku\xc5\xa1anja, nevropenijo in hudo proteinurijo. Ka\xc5\xbee, da so ti ne\xc5\xbeeleni u\xc4\x8dinki povezani s sulfhidrilno skupino v molekuli u\xc4\x8dinkovine in ne z zaviranjem ACE. Drugi zaviralci angiotenzin pretvarjajo\xc4\x8dega encima, ki ne vsebujejo sulfhidrilne skupine v svoji zgradbi, tudi ne povzro\xc4\x8dajo teh u\xc4\x8dinkov. Ne\xc5\xbeeleni u\xc4\x8dinki, ki pa so splo\xc5\xa1no povezani z zaviranjem ACE in so zna\xc4\x8dilni za vse u\xc4\x8dinkovine iz te skupine, so hipotenzija oz. zni\xc5\xbean krvni tlak (pojavi zlasti po prvem odmerku), suh ka\xc5\xa1elj (je najpogostej\xc5\xa1i trajnej\xc5\xa1i ne\xc5\xbeeleni u\xc4\x8dinek, najbr\xc5\xbe povezan s kopi\xc4\x8denjem bradikinina v bronhialni sluznici) in ledvi\xc4\x8dna odpoved (pojavi se lahko zlasti pri bolnikih z obojestransko stenozo ledvi\xc4\x8dnih arterij).'